Undanfarið hálft ár hefur fækkað nokkuð á lista yfir þá sem bíða eftir því að komast í afplánun. Fangelsismálastjóri bindur vonir við að með nýrri lagaheimild verði hægt að saxa á biðlista og koma í veg fyrir að tugir fangelsisdóma fyrnist. Erfitt er að segja til um hvort hægt verði að stytta boðunarlista til frambúðar því dómar hafa almennt þyngst.
Arnhildur Hálfdánardóttir tók saman og talaði við Pál Winkel.
Dómsmálaráðherra lagði lagabreytinguna til í vor. Til bráðabirgða verður heimilt að leyfa þeim sem fengið hafa tveggja ára óskilorðsbundinn dóm að afplána með samfélagsþjónustu. Lagabreytingin var samþykkt á Alþingi um miðjan júní og gildir til þriggja ára. Páll Winkel fangelsismálastjóri fagnar breytingunni.
ég tel að þessi breyting sé mjög góð og það verður spennandi að sjá hvaða áhrif þetta hefur á boðunarlistann til lengri tíma.
Nú bíða um 650 eftir afplánun en í lok síðasta árs voru það rúmlega 715. Fækkað hefur um rúmlega fjörutíu á lista þeirra sem bíða eftir að afplána í fangelsi. Á móti kemur að fleiri bíða eftir afplánun með samfélagsþjónustu. Þar hefur heimsfaraldurinn spilað inn í því margir vinnustaðir sem voru með samfélagsþjóna lokuðu.
Það er mjög misjafnt milli ára hversu þungar refsingar dómstólar dæma, í fyrra nam samanlögð lengd fangelsisdóma, eða heildarrefsitími 416 árum og hefur aðeins einu sinni verið lengri. Þetta hefur áhrif á hversu vel gengur að stytta listana.
Þegar ég er spurður hvenær ætlarðu að klára þessa boðunarlista þá get ég ekki svarað því vegna þess að dómstólar sveiflast fram og til baka í refsingum, jafnvel 50-70% milli ára
Það sem af er þessu ári hefur 21 refsing fyrnst, Páll Winkel segir að þetta séu oftast minniháttar mál og engin gömul hrunmál þar á meðal. Stofnunin hefur gefið út handtökubeiðni vegna annarra dóma, sem eiga að hættu að fyrnast á árinu. Því ætti fyrningum ekki að fjölga mikið.
Undanfarið hálft ár hefur fækkað nokkuð á lista yfir þá sem bíða eftir því að komast í afplánun. Erfitt er að segja til um hvort hægt verði að stytta boðunarlista til frambúðar því dómar hafa almennt þyngst. Í fyrra var samanlögð refsiþyngd dóma 416 ár. 